Lisensie-slenter: Polisie vra samewerking van slagoffers  Argieffoto. Die polisie in die Vrystaat het ŉ beroep op mense gedoen om na vore te kom as hulle dalk ook slagoffers was van ŉ lisensie-bedrogskema by die Lengau-toetssentrum in Bloemfontein. Sers. Sinah Mpakane, woordvoerder van die polisie, het gesê ŉ 39-jarige man is Vrydag net na 12:00 by die toetsterrein vasgetrek met bedrieglike dokumente in sy besit. “Die man van Botshebelo sal Maandag in die Bloemfontein-landdroshof verskyn op aanklag van bedrog,” het Mpakane gesê. Mpakane het gesê die man is deel van ŉ sindikaat wat by die Lengau-toetssentrum te werk gaan. Na bewering maak die sindikaat misbruik van niksvermoedende slagoffers wat na die sentrum kom vir hul lisensies. “Hulle bied dan vir die slagoffers hulp aan teen ŉ ‘minimale fooi’ van tussen R2 500 en R4 000,” het Mpakane gesê. Volgens haar word die slagoffers dan opdrag gegee om in die kantoor te gaan wag tot die einde van kantoorure wanneer hul sal terugkeer met die lisensie. “Die verdagte verdwyn egter en kom nooit weer terug nie.” Die polisie het enigiemand wat op soortgelyke wyse deurgeloop het aangemoedig om ao. Amos Mlangeni by 072 226 7318 of by 065 808 1202 te bel.